ጠቅላይ ዓቃቤ ሕግ በ488 መዛግብት በ5,728 ተጠርጣሪዎች ላይ ክስ መመሥረቱን አስታወቀ
ባለፈው ዓመት ሰኔ 22 ቀን 2012 ዓ.ም. በአቃቂ ቃሊቲ ገላን ኮንዶሚኒየም የጋራ መኖሪያ ቤቶች አካባቢ ከምሽቱ 3፡30 ሰዓት በተተኮሰበት ጥይት ሕይወቱ ካለፈው ድምፃዊው ሃጫሉ ሁንዴሳ ግድያ ጋር በተያያዘ፣ በተለያዩ ወንጀሎች ተጠርጥረው በቁጥጥር ሥር ከዋሉት ተጠርጣሪዎች መካከል በ488 መዛግብት 5,728 ግለሰቦች ላይ ክስ መመሥረቱን ጠቅላይ ዓቃቤ ሕግ አስታወቀ፡፡ ከድምፃዊው ግድያ ጋር በተያያዘ በኦሮሚያ በተለያዩ አካባቢዎች ተፈጥሮ በነበረ ሁከትና ግጭት የ167 ሰዎች ሕይወት መጥፋቱን፣ በ360 ሰዎች ላይ ከባድና ቀላል የአካል ጉዳት መድረሱንና ግምቱ ከአራት ቢሊዮን ብር በላይ የንብረት ውድመት መድረሱን ያስታወሰው ዓቃቤ ሕግ፣ የፌዴራልና የኦሮሚያ ክልል ጠቅላይ ዓቃቢያነ ሕግ ባደረጉት የተቀናጀ የወንጀል ድርጊት ምርመራ የምርመራ ሒደቱ ተጠናቆ በፌዴራል ፍርድ ቤቶችና ውክልና ባላቸው የክልል የፌዴራል ፍርድ ቤቶች ክስ መመሥረቱን ገልጿል፡፡ የፌዴራል ጠቅላይ ዓቃቤ ሕግ ምክትል ጠቅላይ ዓቃቤ ሕግ ፍቃዱ ፀጋና የኦሮሚያ ጠቅላይ ዓቃቤ ሕግ አቶ ሁሴን ዑስማን በጋራ ለመገናኛ ብዙኃን እንደገለጹት፣ ከተከሰሱት ውስጥ 114 መዛግብት በፌዴራል ጠቅላይ ዓቃቤ ሕግ በኩል ክስ መዘጋጀቱንና 374 መዛግብት  ደግሞ በኦሮሚያ ጠቅላይ ዓቃቢያነ ሕግ ክስ ተመሥርቶ በቅልሉ ለሚገኙ ከፍተኛ ፍርድ ቤቶች መላኩን አስታውቀዋል፡፡ ክሶቹ የተመሠረቱት ባለፈው ሳምንት መገባደጃ አካባቢ መሆኑን ጠቁመው፣ በምርመራ ሒደት ከተለዩት 5,728 ተጠርጣሪዎች መካከል የ3,377 ተጠርጣሪዎች ወንጀል በፌዴራል ሥልጣን ሥር የሚወድቅ መሆኑን፣ 2,351 ተጠርጣሪዎችን  ደግሞ በኦሮሚያ ጠቅላይ ዓቃቤ ሕግ የሚታይ መሆኑን ኃላፊዎቹ አስታውቀዋል፡፡ ተጠርጣሪዎቹ በኦሮሚያ ክልል  በተፈጸመው የወንጀል ድርጊት የተሳተፉና የእርስ በርስ ግጭትን በማነሳሳት ወንጀል፣ በወንጀል ሕግ አንቀጽ 240 ድንጋጌ መሠረት ክሱ እንደቀረበባቸውም ኃላፊዎቹ አስታውቀዋል፡፡ 